Krasznahorkai László

Krasznahorkai László (Gyula, 1954. január 5. –) Kossuth-díjas magyar író, 2004 óta a Digitális Irodalmi Akadémia és a Széchenyi Irodalmi és Művészeti Akadémia tagja. 2015. május 18-án elnyerte a Nemzetközi Man Booker-díjat, 2019-ben pedig a legjobb fordítás kategóriában az amerikai Nemzeti Könyvdíjat.

Életpályája 
Gyulán született, apja Krasznahorkai György ügyvéd, anyja Pálinkás Júlia TB-ügyintéző. 1960–1968 között a gyulai általános iskolába, majd 1968–1972 között a gyulai Erkel Ferenc Gimnázium latin szakára járt. Ezt követően Szegeden, majd Budapesten hallgatott jogot 1974–1976 között. Az ELTE Bölcsészkarán 1977–1983 között szerzett magyar–népművelő diplomát. Első írása a Mozgó Világban jelent meg 1977-ben, Tebenned hittem címmel. 1977–1982 között a Gondolat Könyvkiadónál dokumentátor, 1982-től szabadfoglalkozású író. Több alkotását, így például a Sátántangót is megfilmesítette rendező barátja, Tarr Béla.

Először 1987-ben hagyhatta el a kádári Magyarországot, Nyugat-Berlinben töltött egy évet a DAAD vendégeként. A keleti blokk összeomlása óta állandóan változtatja lakóhelyeit. Gyakran tér vissza Németországba és Magyarországra, de hosszabb-rövidebb időket töltött és tölt Franciaországban, Spanyolországban, az Amerikai Egyesült Államokban, Angliában, Hollandiában, Olaszországban, Görögországban, Kínában és Japánban.

Műveit elismeréssel fogadták a kritikusok az Egyesült Államoktól Japánig. Susan Sontag „az apokalipszis Gogolt és Melville-t idéző magyar mesterének” nevezte Krasznahorkait, W. G. Sebald pedig így írt róla: „Krasznahorkai víziójának univerzalitása a Holt lelkeket író Gogoléval rokon, s a kortárs irodalommal kapcsolatos minden kétségünket eloszlatja”. 1993-ban elnyerte Németországban az év legjobb könyvének járó díjat, a Bestenliste-Preist Az ellenállás melankóliája című regényéért.

1996-ban a Wissenschaftskolleg zu Berlin vendége volt. A Háború és háború c. regényének írása közben több éven át keresztül-kasul utazta Európát. A mű megírásában legnagyobb segítségére Allen Ginsberg volt, akinek New York-i lakásában hosszabb ideig lakott, s akinek baráti tanácsai sokban segítették a könyv létrejöttét.

1990-ben töltött először hosszabb időt Kelet-Ázsiában, mongóliai és kínai élményeiről Az urgai fogoly és a Rombolás és bánat az Ég alatt című regényében számolt be. Attól kezdve többször visszatért Kínába. 1996-ban, 2000-ben és 2005-ben 6-6 hónapot töltött Japánban, Kiotóban.

1985 óta filmrendező barátja, Tarr Béla szinte kizárólag az ő könyveiből, illetve forgatókönyveiből készítette filmjeit, köztük a világhírű Sátántangót és a Werckmeister harmóniákat. Krasznahorkai Tarrnak utolsó filmjéig, a 2011-es A torinói ló-ig együtt dolgozott vele, és minden fontos döntésében segítette a rendezőt.

Számos díj kitüntetettje, köztük tulajdonosa a legrangosabb magyar állami díjnak, a Kossuth-díjnak is. Tagja a Digitális Irodalmi Akadémiának. 2008-ban vendégprofesszor volt a berlini Freien Universitäten. 2010 júniusában Berlinben megkapta a néhány évvel azelőtt alapított Brücke Berlin-díjat. Németül is megjelent Seiobo járt odalent című elbeszéléséért kapta a 20 ezer euróval járó kitüntetést, amely fordítójának, a drezdai Heike Flemmingnek is szól. 2014-ben megkapta az America Award irodalmi életműdíját.

2016 szeptemberében megjelent Báró Wenckheim hazatér című regénye. A legendás Sátántangóban megérkezett Irimiás, a regényformát a valóságba átvezető Háború és háború bevezetéseként pedig megjött Ézsaiás. Most újabb nagy Krasznahorkai-hős tűnik fel a láthatáron, báró Wenckheim, a soha nem változó Ígéret beteljesítőjének tekintett ember, aki Buenos Airesből tér haza. Haza: hozzánk, napjaink Magyarországára és ősei reményvesztett vidékére, ahol úgy várják, mint a Messiást. Azt mond, amit megérdemlünk, vagy azt, amit hallani szeretnénk? Szerencsejáték-függő nagybeteg, vagy zseniális megváltó, aki új távlatokat nyitni érkezik? Egy biztos: a kisvárost, mely szülőhelye, s ahol nyugodni fog, olajszállító kamionok lepik el. Közel leszünk a tűzhöz. Krasznahorkai László egész életművét összegző regénye apokalipszis és karnevál, érzékeny szatíra és dráma és tragikus zárlat, melyben mindenki megkapja a magáét: aki nevetni akar, nevethet, aki elérzékenyülni, az elérzékenyül. Előképe Gogol és Mikszáth, no meg az enciklopédikus Dante, aki e regény lapjain is feltűnik: szolnoki lakos, aki – fejben – erősen hasonlít a Dante nevű brazil balhátvédre. A Sátántangó felejthetetlen táncrendje után itt is tánclépésekben haladunk a kamionhosszú-szuggesztív világmondatok fenséges hömpölygésével a vég elől a vég felé.

Három gyermeke van Kata, Ágnes, Emma. Változó helyszíneken él Európában.

Művei

Regények, elbeszélések 
 1985 Sátántangó (regény, Magvető Könyvkiadó, majd a Széphalom Könyvműhely) (változatlan kiadások: Széphalom Könyvműhely: 1993, 2004, Magvető Könyvkiadó: 2005, 2009, 2013, 2015)
 1985 Az állomáskereső ("halálnovellák", in: Életünk 1985. szeptember)
 1986 Kegyelmi viszonyok („halálnovellák”, Magvető Könyvkiadó) (további kiadások: 1997, 2007)
 1989 Az ellenállás melankóliája (regény, Magvető Könyvkiadó, majd a Széphalom Könyvműhely) (változatlan kiadások: Széphalom Könyvműhely: 1999, 2001, Magvető Könyvkiadó: 2005, 2011, 2014)
 1992 Az urgai fogoly (novellák, Széphalom Könyvműhely, majd a Magvető Könyvkiadó) (változatlan kiadás: Magvető Könyvkiadó: 2004)
 1993 A Théseus-általános. Titkos akadémiai előadások (orációk, Széphalom Könyvműhely) ("javított" kiadásként a 2013-as Megy a világ című elbeszéléskötetébe szerkesztve)
 1993 A harmadik beszéd (részlet A Théseus-általános című orációkból, in: Jelenkor antológia)
 1998 Megjött Ézsaiás (előjáték egy regényhez, Magvető Könyvkiadó) (teljes kiadásként a 2013-as Háború és Háború című kötetbe szerkesztve)
 1999 Háború és Háború (regény, Magvető Könyvkiadó) (teljes, második kiadás: 2013)
 2003  Északról hegy, Délről tó, Nyugatról utak, Keletről folyó (regény, Magvető Könyvkiadó) (változatlan kiadások: 2012)
 2004 Rombolás és bánat az Ég alatt (dokumentumregény, Magvető Könyvkiadó)
 2008 Seiobo járt odalent (elbeszélések, Magvető Könyvkiadó) (változatlan kiadások: 2012)
2009 Az utolsó farkas (elbeszélés, Magvető Könyvkiadó)
2010 Állatvanbent /elbeszélés, Max Neumannal festményeivel, Magvető Könyvkiadó/
 2012 Nem kérdez, nem válaszol. Huszonöt beszélgetés ugyanarról (szerzői szerkesztett interjúkötet, Magvető Könyvkiadó)
2013 Megy a világ (elbeszélések, Magvető Könyvkiadó)
 2016 Báró Wenckheim hazatér (regény, Magvető Könyvkiadó)
2018 A Manhattan-terv (előjáték egy regényhez); fotó Ornan Rotem, esszéford. Todero Anna (Magvető Könyvkiadó)
2018 Aprómunka egy palotáért. Bejárás mások őrületébe (Magvető Könyvkiadó)
2019 Mindig Homérosznak (összművészeti alkotás Max Neumannal és Miklós Szilveszterrel, Magvető Könyvkiadó)
2021 Seiobo járt odalent / jav. utánny.; Magvető Könyvkiadó/
2022 Herscht 07769. Florian Herscht Bach-regénye. Elbeszélés; Magvető, Bp., 2021 (regény)

Folyóiratmegjelenések 

1977 Tebenned hittem (elbeszélés, in: Mozgó Világ 1977. december)
 1980 A keddi lidérc (elbeszélés, in: Mozgó Világ 1980. október)
1980 A Gondolat Könyvkiadó 1981-ben megjelenő kiadványai (szerkesztő, Gondolat Könyvkiadó)
 1981 A Gondolat Könyvkiadó 1982-ben megjelenő kiadványai (szerkesztő, Gondolat Könyvkiadó)
1982 Valamit tudni (részlet a Sátántangó című készülő regényből, in: Mozgó Világ 1982. augusztus)
1983 Ördögcsecs és sátántangó (I.) (regényrészlet, in: Jelenkor 1983. április)
1983 Ördögcsecs és sátántangó (II.) (regényrészlet, in: Jelenkor 1983. május)
 1984 Herman, a vadőr (elbeszélés, in: Látóhatár 1984. április)
1984 Borbélykézen (elbeszélés, in: Jelenkor 1984. október)
1985 Herman, a vadőr (elbeszélés, in: Körkép '85)
1986 Rendkívüli állapotok (elbeszélés, in: Jelenkor 1986. február)
1986 Pokol, hirtelen (elbeszélés, in: Jelenkor 1986. június)
 1986 Borbélykézen (elbeszélés, in: Körkép '86)
1987 A lassan elsötétedő világ (részlet a Kegyelmi viszonyok című "halálnovellákból", in: Új Írás 1987.)
 1987 Kitekintés az univerzumra (regényrészlet, in: Jelenkor 1987. június)
1987 A hanyatlás vitéze (regényrészlet in: Jelenkor 1987. szeptember)

1987 Rendkívüli állapotok (elbeszélés, in: Körkép '87)
 1987 Kés a kézben (elbeszélés, in: Újhold-Évkönyv '87)
 1988 Kés a kézben (elbeszélés, in: Körkép '88)
1989 Se harsonaszó, se lovasok (elbeszélés, in: Újhold-Évkönyv '89)
 1990 Pecsét van a kapukon (elbeszélés, in: Nappali ház 1990/1-2.)
 1990 Az Orpheus olvasóihoz (válaszok, in: Orpheus (I. évfolyam 2. szám) 1990. június)
1991 Maan't előtt, Maan't után (regényrészlet, in: Jelenkor 1991. január)
 1991 Pecsét van a kapukon (elbeszélés, in: Nappali ház 1991/1-2.)
1991 Egy későkamaszkori dolgozat Márai Sándor emigrációs pályájáról I. (tanulmány, in: Jelenkor 1991. április)
1991 Egy későkamaszkori dolgozat Márai Sándor emigrációs pályájáról II. (tanulmány, in: Jelenkor 1991. május)
1992 Már csak tíz év (elbeszélés, in: 2000 1992. január)
1992 A pécsi beszéd (elbeszélés, in: Jelenkor 1992. szeptember)
1993 A harmadik beszéd - oratio (elbeszélés, in: Jelenkor 1993. május)
1996 Egy mondat (Metszet egy készülő könyvből, in: Jelenkor 1996. április)
1996 Egy mondat (részlet a készülő regényből, in: 2000 1996. május)
 1996 Egy mondat (részlet a készülő regényből, in: Holmi 1996. június)
1996 Egy mondat (Metszet egy könyvből, in: Jelenkor 1996. október)
 1996 Egy mondat (részlet a készülő regényből, in: 2000 1996. december)
1996 Sátántangó: Valami tudni (részlet a Sátántangó című regényéből, in: "Szabaduljunk meg az utókortól..." – huszonegy, Békés megyében született, innen eltávozott és ide érkezett szépíró szöveggyűjteménye, Békés Megyei Könyvtár – Tevan Kiadó, Békéscsaba, 1996.)
1997 Egy mondat (Metszet egy könyvből, in. Jelenkor 1997. május)
1998 Hogy visszanyerjük (elbeszélés, in: Kultúra és Közösség 1998/III.)
 1999 Járás egy áldás nélküli térben (kiállítás megnyitó, in: Alföld 1999. január)
2000 Néma a süketnek (1899-1999) (elbeszélés, in: Körkép 2000)
2001 Az egész Kréta már (elbeszélés, in: Számadás – Hollandiai Mikes Kelemen Kör (1951-2001), Kalligram Könyvkiadó)
2003 A remény a szelencében marad. Előre? Hátra? Ülve? Állva? – Búcsúzási javaslatok a XX. századtól (elbeszélés, in: Rend és kaland – az 50 éves Alföld antológiája)
 2003 Csak a csillagos ég (részlet a Rombolás és bánat az Ég alatt című készülő regényből, in: Beszélő 2003. július-augusztus)
2004 Puszta beszéd (elbeszélés, in: Eurovízió 2004)
2004 Rombolás és bánat az Ég alatt (részlet a Rombolás és bánat az Ég alatt című készülő regényből, in: Alföld 2004. január)
 2004 Rombolás és bánat az Ég alatt (részlet a Rombolás és bánat az Ég alatt című készülő regényből, in: Szépirodalmi Figyelő 2004/2.)
2004 Rombolás és bánat az Ég alatt (elbeszélés, in: Körkép 2004)
2005 Ion Grigorescu – Krasznahorkai László: Lesz, ami lesz (elbeszélés, in: 2000 2005. június)
2008 Lefelé egy erdei úton (novella, in: Jelenkor 2008. április)
2008 Krasznahorkai László -- Jacek Dobrowolski: Az ellenállás melankóliája című regény forrásainál (interjú, in: Jelenkor 2008. április) 
2009 Lefelé egy erdei úton (elbeszélés, in: Körkép 2009)
2009 Az utolsó farkas (elbeszélés, Magvető Könyvkiadó)
2009 A sebességről (próza, in: Jelenkor 2009. július-augusztus)
2010 Számla (elbeszélés, in: Holmi 2010. március)
 2010 A sebességről (elbeszélés, in: Körkép 2010)
2010 Nine Dragons Crossing (elbeszélés, in: Jelenkor 2010. október)
 2011 Egyszer a 381-esen (elbeszélés, in: Körkép 2011)
2021 Mészöly hamva (esszé, in: Jelenkor 2021. január)

Egyéb művek 
 1998 Járás egy áldás nélküli térben (in: Bukta Imre kiállítás, katalógus)
 2000 Háború és Háború (CD-ROM, Magvető Könyvkiadó, felvétel: Fehér György, szereplő: Kormos Mihály)
 2001 Este hat; néhány szabad megnyitás (esszék, Magvető Könyvkiadó – Dovin közös kiadása)
 2003 Krasznahorkai beszélgetések (szerkesztette: Hafner Zoltán, Széphalom Könyvműhely)
2008 Háborús architektúra (5 CD, Dukay Barnabással és Gadó Gáborral) (Krasznahorkai László elmeséli a Háború és Háború című regényét)

Forgatókönyvek 
 1988 Kárhozat (nagyjátékfilm, rend.: Tarr Béla)
 1990 Az utolsó hajó (rövidfilm, rend.: Tarr Béla)
 1994 Sátántangó (nagyjátékfilm, rend.: Tarr Béla)
 1999 Háború és Háború (rövidfilm, rend. és operatőr: Fehér György) (megjelent a Háború és Háború – a teljes történet című CD-ROM-on)
 1997-2001 Werckmeister harmóniák (nagyjátékfilm, rend.: Tarr Béla) (Az ellenállás melankóliája című regénye nyomán)
 2003-2007 A londoni férfi (nagyjátékfilm, rend.: Tarr Béla) (Georges Simenon azonos című regénye nyomán)
 2008-2011 A torinói ló (nagyjátékfilm, rend.: Tarr Béla)

Médiamegjelenések 
 1989 Az ellenállás melankóliája (rövidfilm, rend.: Fehér György)
 2005 Csillagos az ég felettem (portréfilm, rend.: Keserű Judit)
 2018 Krasznahorkai hazatér (portréfilm, rend.: Breier Ádám)

Díjak, elismerések 
 1983 Móricz Zsigmond-ösztöndíj
 1986 Művészeti Alap elsőkötetesek Bölöni-díja
 1987 József Attila-díj
 1987 Mikes Kelemen Kör díja, Hollandia
 1987–1988 DAAD-ösztöndíj, Nyugat-Berlin
 1992 Déry Tibor-díj
 1993 Soros Alapítvány, Krúdy Gyula-díj
 1993 Bestenliste irodalmi díj az év legjobb könyvéért /Melancholie des Widerstands/, Baden-Baden
 1996 Wissenschaftskolleg Berlin, ösztöndíj
 1998 Márai Sándor-díj
 1999 Alföld-díj
 2000 a Japan Foundation ösztöndíja
 2002 Magyar Köztársaság Babérkoszorúja díj
 2004 a Digitális Irodalmi Akadémia tagja
 2004 Kossuth-díj
 2005 a Japan Foundation ösztöndíja (Kyoto)
 2008 Szépirodalmi Figyelő-díj
 2010 Brücke-Berlin-díj (Berlin)
 2012 Prima Primissima díj
 2014 America Award
 2015 Nemzetközi Man Booker-díj
 2017 AEGON művészeti díj
 2017 Merítés-díj
 2019 Babeș-Bolyai Tudományegyetem Doctor Honoris Causa, díszdoktori kinevezés
 2019 Nemzeti Könyvdíj -National Book Award az angolra fordított művek kategóriájában
 2021 Osztrák állami díj az európai irodalomért- Österreichischer Staatspreis für Europäische Literatur
 2022 Libri irodalmi díj

Jegyzetek

Források 
 Krasznahorkai László – Hivatalos oldal 
 Krasznahorkai László – Kortárs irodalmi Adattár (KIA) 
 Krasznahorkai László életrajza és művei a Digitális Irodalmi Akadémia honlapján 
 Krasznahorkai László – Terebess Ázsia E-tár 
 Krasznahorkai László

Magyar írók
Magyar forgatókönyvírók
Digitális Irodalmi Akadémia-tagok
József Attila-díjasok
Kossuth-díjasok
Gyulaiak
Déry Tibor-díjasok
1954-ben született személyek
Élő személyek
Szépíró-díjasok
Márai Sándor-díjasok
Szépirodalmi Figyelő-díjasok
Alföld-díjasok
Móricz Zsigmond-ösztöndíjasok
Prima Primissima díjasok
Krúdy Gyula-díjasok
AEGON művészeti díjasok
A Széchenyi Irodalmi és Művészeti Akadémia tagjai